Evil Knievel

Dette interview, skrevet af Torben Sangild, blev bragt i Politiken iByen 15/8-2008. Skal citeres med tydelig kildeangivelse af dette.

Der er en ny guru i byen
''Kunstneren Evil Knievel har startet sin egen spirituelle bevægelse og udnævnt sig selv til guru. iBYEN fik audiens på Christiania, hvor han som hvidklædt leder vil give danskerne den amerikanske drøm gennem meditation, psykedeliske film og fællesspisning.''

Ude på Christianias vold sidder en mand i et hul under en baldakin og mediterer hver dag i 5 timer. Han hævder at være Evil Knievel, den nu afdøde amerikanske motorcykel-vovehals kendt for sine bogstaveligt talt halsbrækkende stunts. Men ud over navnet, er der ikke mange ligheder mellem det amerikanske ikon og manden, der sidder under baldakinen. Han er under 40, ikke særlig veltrænet, taler med en umiskendelig tysk accent og foretrækker at køre sine stunts på en motorplæneklipper frem for en motorcykel, som han gjorde ved en tidligere performance. Andre gange optræder han på en techno-klub med at danse en mærkelig dans uden at bevæge fødderne. Siden 2000 har han delt identitet med den amerikanske helt i en lang række mærkværdige optrædener på den internationale kunstscene. I denne måned er han på Christiania med sin psykedeliske udstilling ”High On Life”, som også dækker over en ny sprituel bevægelse med ham selv som guru. Jeg beslutter mig for at undersøge sagen nærmere og tager til åbningen af Evil Knievels udstilling i Galopperiet. Jeg sidder på gulvet i en rundkreds sammen med 40 andre ferniseringsgæster og Evil Knievel selv. Han har solbriller og hvidt tøj på, ligesom når han mediterer. Inde i rundkredsen befinder sig en installation, der minder om et åbent telt i amerikanske farver med halmballer som underlag og to store bjerg af kogte ris. Man er velkommen til at chille ud i teltet så længe udstillingen varer, men lige nu er der en anden koncentration i rummet, for Evil Knievel har sat aftenens begivenhed i gang. Han begynder en kollektiv højtlæsning af den amerikanske forfatter Timothy Learys LSD-bibel ’The Politics of Ecstasy’, nærmere bestemt det kapitel, der handler om, at den tyske forfatter Herman Hesses romaner er skrevet under indflydelse af stoffer. Han sender bogen videre, og efter tur læser alle i rundkredsen pligtskyldigt en bid af kapitlet højt på deres bedste skoleengelsk, ind imellem overdøvet af en politisirene eller en mobiltelefon. Da bogen er nået hele vejen rundt, lukker Evil Knievel den, og takker for at vi ville dele denne tekst og denne stund med ham. Næste dag får jeg en samtale med den ellers mediterende Evil Knievel på Christiania. Hvorfor foregår udstillingen og meditationen her? Ja, altså, jeg var også lidt i tvivl. Det er måske ikke det mest oplagte sted for sådan en som mig - en amerikansk helt – at slå sig ned her i modkulturens rige. Men jeg ville gerne opleve den unikke kultur her. Og så er jeg også tiltrukket af Christianias vision om personlig frihed. Et sted hvor man kan udvikle sig på sine egne præmisser. På den måde er Christiania jo indbegrebet af den amerikanske drøm - ideen om at enhver kan få opfyldt sine drømme og udleve sit eget personlige potentiale. Man kan blive den, man ønsker at være. Hvordan hænger den amerikanske drøm sammen med det spirituelle og med ’High On Life’-projektet? Jeg føler, at der er en spirituel mangel i nutiden. Det er tydeligt i USA, hvor vi mister fornemmelsen af sammenhængskraft, fordi folk ikke er troende og spirituelle nok. De tror ikke på ånden i den amerikanske drøm, og det er den ånd, jeg forsøger at genopvække i mig selv. Og hvad kan du så som amerikansk helt og spirituel vejleder tilbyde det danske folk? Den amerikanske drøm er en universel drøm. Og jeg er stolt over at være det levende bevis på den. Kun i USA kunne det være muligt at opnå, hvad jeg har opnået, men drømmen er universel. Og det er den, jeg gerne vil dele med danskerne. Hvad er formålet med din meditation? Vi har ikke brug for store løsninger længere, men for simple ideer, som alle kan tro på. Hvert individ har til opgave at realisere sit potentiale, at indfri sin skæbne. Det er ligesom med stunts: Du er nødt til at følge dit flow. Derfor mediterer jeg. Ligesom meditation handler mine motorcykelbedrifter om at acceptere udfordringen. Jeg søger ikke udfordringerne, det er dem, der vælger mig. Et stunt er jo noget meget udadvendt, nærmest exhibitionistisk, mens meditation er noget indadvendt… Nej! Begge dele er faktisk indadvendte. At udføre stunts er også en indadvendt ting. Det har bare fundet et publikum. ''På din plakat står der, at ingen anden kan praktisere det, som du gør. Men hvad skal vi andre så gøre for at blive oplyste?'' Jeg kan ikke sige andet end at du skal tro på dig selv. Vær unik. Accepter udfordringen. Evil Knievel trækker sig tilbage for at meditere under baldakinen. Som han sidder der i sensommersolen, er det lige før man tror på hans lånte identitet. Torben Sangild

Citatboks
“Mine madaftener handler om at skærpe opmærksomheden om de rene øjeblikke. Det handler om at opleve værdien af det enkle, det rene og renselsen”. Evil Knievel om madaftenerne, hvor publikum blandt andet kan spise sig mæt i flødeis fra den amerikanske producent Ben and Jerry’s.

Se også

 * Supplerende bemærkninger og diskussion

Til forsiden